**ΑΠΑΝΤΗΣΕΙΣ ΓΙΑ ΤΙΣ ΠΑΝΕΛΛΑΔΙΚΕΣ ΕΞΕΤΑΣΕΙΣ ΕΠΑ.Λ. 2021**

**(ΟΜΑΔΑΣ Α΄) ΣΤΗΝ ΝΕΟΕΛΛΗΝΙΚΗ ΓΛΩΣΣΑ**

**Α.ΜΗ ΛΟΓΟΤΕΧΝΙΚΟ ΚΕΙΜΕΝΟ**

**1η Δραστηριότητα**

**Α1. α)** Το βασικό θέμα του άρθρου είναι η ψυχική πίεση που υφίστανται οι αθλητές υψηλού επιπέδου. Ειδικότερα, αναφέρεται η άρνηση της κορυφαίας τενίστριας Οσάκα να συμμετάσχει σε σπουδαία διοργάνωση και σε συνεντεύξεις εξαιτίας κατάθλιψης που βίωσε , γεγονός που επέφερε απειλές για τιμωρία εις βάρος της από τους διοργανωτές. Η στάση της οφείλεται στις υψηλές προσδοκίες για επιτυχία της, που πλήττουν την ψυχική της υγεία.

**Α1. β)** Μεταφορά: *σκοτεινές πλευρές*

Ρητορικά ερωτήματα: *Τελικά, μήπως η επιτυχία έχει γίνει απάνθρωπη;*

**2η Δραστηριότητα**

**Α2. α)** «ειδικούς»:ειρωνεία

«προϊόν»: μεταφορά με ειρωνικό περιεχόμενο

**Α2. β)** αποχώρησε: έφυγε

κυρώσεις: ποινές, τιμωρίες

προσωπικό: ατομικό, ελεύθερο

**Α3.**

Τα … εμπόδια του αθλητισμού

ΠΡΟΛΟΓΟΣ: Είναι αλήθεια ότι οι αθλητές υψηλού επιπέδου έχουν αποκτήσει πολλά προνόμια στη ζωή τους, όπως μεγάλη δόξα και τεράστιες οικονομικές αμοιβές, αποτελώντας πρότυπα για τη νεολαία. Ωστόσο, χωρίς καμία αμφιβολία, τα πρόσωπα αυτά αντιμετωπίζουν σημαντικές δυσκολίες.

ΚΥΡΙΩΣ ΘΕΜΑ- Ά ΖΗΤΟΥΜΕΝΟ: Μία από τις δυσκολίες αυτές είναι ότι πολλοί φίλαθλοι θεωρούν ότι οι αθλητές είναι πάντα υποχρεωμένοι να αντεπεξέρχονται με επιτυχία στις απαιτήσεις του αγώνα. Με αυτόν τον τρόπο, όμως ασκείται υπέρμετρη ψυχική πίεση στους αθλητές, με συνέπεια να μην επιτυγχάνουν τους στόχους τους. Επιπλέον, πολλοί παράγοντες και χορηγοί του αθλητισμού επιθυμούν να εξασφαλίσουν μεγάλα οικονομικά κέρδη από τους αθλητές αυτούς.  Επομένως, σε πολλές περιπτώσεις πιέζουν τους αθλητές να λαμβάνουν απαγορευμένες ουσίες, για να ενισχύσουν τον οργανισμό τους , ώστε να πραγματοποιήσουν επιτυχίες.

ΜΕΤΑΒΑΤΙΚΗ ΠΕΡΙΟΔΟΣ: Παρόλα αυτά, οι αθλητές μπορούν να υπερβούν τις συγκεκριμένες δυσκολίες με διάφορους τρόπους.

ΚΥΡΙΩΣ ΘΕΜΑ- Β΄ ΖΗΤΟΥΜΕΝΟ: Αρχικά, είναι απαραίτητο οι αθλητές να διαθέτουν ηρεμία, ώστε να μην αισθάνονται έντονα την πίεση για επιτυχία. Εντός αυτού του πλαισίου, είναι απαραίτητο να απαιτήσουν από όσους τους προκαλούν άγχος να τους συμπεριφέρονται με σεβασμό, ώστε οι επιδόσεις τους να βελτιωθούν. Ακόμα, οι αθλητές αρμόζει να διαθέτουν ανθρωπιστική παιδεία, ώστε να κατανοούν ότι είναι πολύτιμο ιδανικό η εντιμότητα.  Αυτό θα έχει ως αποτέλεσμα να αντιστέκονται στη χρήση απαγορευμένων ουσιών, αλλά και να την καταγγέλλουν, ώστε να τιμωρηθούν οι υπεύθυνοι για αυτή.

ΕΠΙΛΟΓΟΣ: Κλείνοντας, Είναι πολλές οι δυσκολίες για έναν αθλητή αλλά με συγκεκριμένα προσόντα μπορεί να τις καταπολεμήσει, κάτι που είναι απαραίτητο για να συμβάλλει ο αθλητισμός στην πρόοδο του ανθρώπου.

Ονοματεπώνυμο συντάκτη

**B. ΛΟΓΟΤΕΧΝΙΚΟ ΚΕΙΜΕΝΟ**

**1η Δραστηριότητα**

**Β1**. Το ποίημα παρουσιάζει την ιστορία ενός αθλητή που αγωνιά να λάβει μέρος σε μία κούρσα ταχύτητας, προβάλλοντας ιδιαίτερα η συναισθηματική φόρτιση που βιώνει. Οι δικαιολογίες προηγούμενων ανεπιτυχών προσπαθειών έχουν εξαντληθεί, το άγχος του να τερματίσει τον έχει κυριεύσει και, ενώ τελικά ο ίδιος καταβάλλει τις μεγαλύτερες δυνατές προσπάθειες, το εγχείρημα του καταλήγει πάλι σε αποτυχία.

**2η Δραστηριότητα**

**Β2**.**α)** ά ενικό πρόσωπο: *να κόψω*

σχήματα λόγου: *να ξεχρεώσω τη ζωή μου*

λέξεις/φράσεις: *παίρνω οριστική απόφαση πως είμαι για πάντα μόνος*

**β) «**Οι κερκίδες πυκνοκατοικημένες

χρώματα που επευφημούν

άπληστοι θεατές κι αυστηροί

κυρίως με τους ηττημένους» :

Μέσω αυτής της περιγραφής γίνεται έκδηλη η αγωνία  και το άγχος του ποιητικού υποκειμένου  να κερδίσει την κούρσα ταχύτητας. Σε αυτό συμβάλλουν έντονα οι απαιτήσεις των θεατών που δεν είναι επιεικείς προς τους αθλητές, αλλά επικριτικοί σε ενδεχόμενη αποτυχία τους.

**3η Δραστηριότητα**

**Β3**. Στους συγκεκριμένους στίχους παρουσιάζονται οι σκέψεις του ήρωα σχετικά με την προσπάθειά του. Αρχικά, γνωρίζει πως πλέον δεν έχει δικαιολογίες ούτε το περιθώριο να αποτύχει. Είναι έτοιμος να πραγματοποιήσει το μεγάλο εγχείρημα απομακρύνοντας τους φόβους και τις σκέψεις που τον κρατούν δέσμιο. Αισθάνεται ότι έτσι η ζωή του θα αποκτήσει ξανά θετικό νόημα. Κατά την προσωπική μου άποψη, ο ήρωας μπορεί να δώσει το έναυσμα, ώστε να εμπνευστούν αρκετοί σήμερα. Κάθε άτομο οφείλει να μένει πιστό στους στόχους του και σε όσα επιθυμεί να επιτύχει. Σε αρκετές περιπτώσεις, εμείς οι ίδιοι θέτουμε εμπόδια στον εαυτό μας, με επίπτωση να αποκλίνουμε από όσα επιθυμούμε. Πρέπει ,όμως, να είμαστε έτοιμοι, ώστε να λάβουμε αυτή τη σημαντική απόφαση. Σε αυτό το σημείο οι φόβοι, οι ανησυχίες ή οτιδήποτε άλλο μας οδηγεί σε οπισθοχώρηση είναι ωφέλιμο να παραμεριστούν.

**ΟΡΟΣΗΜΟ ΠΕΙΡΑΙΑ**

- ΜΟΥΣΟΥΛΗΣ ΙΩΑΝΝΗΣ

- ΜΟΥΤΑΦΗ ΜΑΡΙΑ

-ΚΟΤΣΗΣ ΓΑΒΡΙΗΛ

-ΓΑΒΡΙΛΗΣ ΑΝΤΩΝΗΣ